amanoisuno/poet huggingface dataset:
獄中學騷體 盧照鄰
夫何秋夜之無情兮，皎皛悠悠而太長。圜戶杳其幽邃兮，愁人披此嚴霜。見河漢之西落，聞鴻雁之南翔。山有桂兮桂有芳，心思君兮君不將。憂與憂兮相積，歡與歡兮兩忘。風嫋嫋兮木紛紛，凋綠葉兮吹白雲。寸步千里兮不相聞，思公子兮日將曛。林已暮兮鳥羣飛，重門掩兮人徑稀。萬族皆有所托兮，蹇獨淹留而不歸。
懷仙引 盧照鄰
若有人兮山之曲，駕青虬兮乘白鹿。往從之遊願心足，披澗戶，訪巖軒。石瀨潺湲橫石徑，松蘿冪䍥掩松門。下空濛而無鳥，上巉巖而有猨。懷飛閣，度飛梁。休余馬於幽谷，挂余冠於夕陽。曲復曲兮煙莊邃，行復行兮天路長。修途杳其未半，飛雨忽以茫茫。山坱軋，磴連褰。攀石壁而無據，泝泥溪而不前。向無情之白日，竊有恨於皇天。回行遵故道，通川遍流潦。回首望羣峰，白雲正溶溶。珠爲闕兮玉爲樓，青雲蓋兮紫霜裘。天長地久時相憶，千齡萬代一來遊。
七日登樂遊故墓 盧照鄰
四序周緹籥，三正紀璿耀。綠野變初黃，暘山開曉眺。中天擢露掌，匝地分星徼。漢寢睠遺靈，秦江想餘弔。蟻泛青田酌，鶯歌紫芝調。柳色搖歲華，冰文蕩春照。遠迹謝羣動，高情符衆妙。蘭遊澹未歸，傾光下巖窈。
釋疾文三歌 一 盧照鄰
歲將暮兮歡不再，時已晚兮憂來多。東郊絕此麒麟筆，西山秘此鳳凰柯。
釋疾文三歌 二 盧照鄰
歲去憂來兮東流水，地久天長兮人共死。明鏡羞窺兮向十年，駿馬停驅兮幾千里。麟兮鳳兮，自古吞恨無已。
釋疾文三歌 三 盧照鄰
茨山有薇兮潁水有漪，夷爲柏兮秋有實。叔爲柳兮春向飛，倏爾而笑，汎滄浪兮不歸。
酬楊比部員外暮宿琴堂朝躋書閣率爾見贈之作 盧照鄰
閑拂簷塵看，鳴琴候月彈。桃源迷漢姓，松徑有秦官。空谷歸人少，青山背日寒。羨君棲隱處，遙望在雲端。
劉生 盧照鄰
劉生氣不平，抱劍欲專征。報恩爲豪俠，死難在橫行。翠羽裝刀鞘，黃金飾馬鈴。但令一顧重，不恡百身輕。
隴頭水 盧照鄰
隴阪高無極，征人一望鄉。關河別去水，沙塞斷歸腸。馬繫千年樹，旌懸九月霜。從來共嗚咽，皆是爲勤王。
巫山高 盧照鄰
巫山望不極，望望下朝氛。莫辨啼猿樹，徒看神女雲。驚濤亂水脉，驟雨暗峯文。霑裳即此地，況復遠思君。
芳樹 盧照鄰
芳樹本多奇，年華復在斯。結翠成新幄，開紅滿故枝。風歸花歷亂，日度影參差。容色朝朝落，思君君不知。
雨雪曲 盧照鄰
虜騎三秋入，關雲萬里平。雪似胡沙暗，冰如漢月明。高闕銀爲闕，長城玉作城。節旄零落盡，天子不知名。
折楊柳 盧照鄰
倡樓啓曙扉，楊柳正依依。鶯啼知歲隔，條變識春歸。露葉凝愁黛，風花亂舞衣。攀折聊將寄，軍中音信稀。
十五夜觀燈 盧照鄰
錦里開芳宴，蘭缸豔早年。縟彩遙分地，繁光遠綴天。接漢疑星落，依樓似月懸。別有千金笑，來映九枝前。
入秦川界 盧照鄰
隴阪長無極，蒼山望不窮。石徑縈疑斷，回流映似空。花開綠野霧，鶯囀紫巖風。春芳勿遽盡，留賞故人同。
文翁講堂 盧照鄰
錦里淹中館，岷山稷下亭。空梁無燕雀，古壁有丹青。槐落猶疑市，苔深不辨銘。良哉二千石，江漢表遺靈。
相如琴臺 盧照鄰
聞有雍容地，千年無四鄰。園院風煙古，池臺松檟春。雲疑作賦客，月似聽琴人。寂寂啼鶯處，空傷遊子神。
石鏡寺 盧照鄰
古墓芙蓉塔，神銘松柏煙。鸞沈仙鏡底，花沒梵輪前。銖衣千古佛，寶月兩重圓。隱隱香臺夜，鐘聲徹九天。
辛法司宅觀妓 盧照鄰
南國佳人至，北棠羅薦開。長帬隨鳳管，促柱送鸞杯。雲光身後落，雪態掌中回。到愁金谷晚，不怪玉山頹。
春晚山莊率題二首 一 盧照鄰
顧步三春晚，田園四望通。遊絲橫惹樹，戲蝶亂依藂。竹懶偏宜水，花狂不待風。唯餘詩酒意，當了一生中。
春晚山莊率題二首 二 盧照鄰
田家無四鄰，獨坐一園春。鶯啼非選樹，魚戲不驚綸。山水彈琴盡，風花酌酒頻。年華已可樂，高興復留人。
江中望月 盧照鄰
江水向涔陽，澄澄寫月光。鏡圓珠留徹，弦滿箭波長。沈鉤搖兔影，浮桂動丹芳。延照相思夕，千里共霑裳。
益州城西張超亭觀妓 盧照鄰
落日明歌席，行雲逐舞人。江前飛暮雨，梁上下輕塵。冶服看疑畫，粧樓望似春。高車勿遽返，長袖欲相親。
還京贈別 盧照鄰
風月清江夜，山水白雲朝。萬里同爲客，三秋契不凋。戲鳧分斷岸，歸騎別高標。一去仙橋道，還望錦城遙。
至陳倉曉晴望京邑 盧照鄰
拂曙驅飛傳，初晴帶曉涼。霧歛長安樹，雲歸仙帝鄉。澗流漂素沫，巖景靄朱光。今朝好風色，延瞰極天莊。
晚渡滹沱敬贈魏大 盧照鄰
津谷朝行遠，冰川夕望曛。霞明深淺浪，風卷去來雲。澄波泛月影，激浪聚沙文。誰忍仙舟上，攜手獨思君。
和吳侍御被使燕然 盧照鄰
春歸龍塞北，騎指雁門垂。胡笳折楊柳，漢使採燕支。戍城聊一望，花雪幾參差。關山有新曲，應向笛中吹。
七夕泛舟二首 一 盧照鄰
汀葭肅徂暑，江樹起初涼。水疑通織室，舟似泛仙潢。連橈渡急響，鳴櫂下浮光。日晚菱歌唱，風煙滿夕陽。
七夕泛舟二首 二 盧照鄰
鳳杼秋期至，鳧舟野望開。微吟翠塘側，延想白雲隈。石似支機罷，槎疑犯宿來。天潢殊漫漫，日暮獨悠哉。
西使兼送孟學士南遊 盧照鄰
地道巴陵北，天山弱水東。相看萬餘里，共倚一征蓬。零雨悲王粲，清尊別孔融。裴回聞夜鶴，悵望待秋鴻。骨肉胡秦外，風塵關塞中。唯餘劍鋒在，耿耿氣成虹。
綿州官池贈別同賦灣字 盧照鄰
輶軒遵上國，仙佩下靈關。尊酒方無地，聯綣喜暫攀。離言欲贈策，高辨正連環。野逕浮雲斷，荒池春草斑。殘花落古樹，度鳥入澄灣。欲敍他鄉別，幽谷有綿蠻。
還赴蜀中貽示京邑遊好 盧照鄰
籞宿花初滿，章臺柳向飛。如何正此日，還望昔多違。悵別風期阻，將乖雲會稀。歛衽辭丹闕，懸旗陟翠微。野禽喧戍鼓，春草變征衣。回顧長安道，關山起夕霏。
山莊休沐 盧照鄰
蘭署乘閑日，蓬扉狎遁棲。龍柯疎玉井，鳳葉下金堤。川光搖水箭，山氣上雲梯。亭幽聞唳鶴，窗曉聽鳴雞。玉軫臨風奏，瓊漿映月攜。田家自有樂，誰肯謝青溪。
山林休日田家 盧照鄰
歸休乘暇日，饁稼返秋場。徑草疏王篲，巖枝落帝桑。耕田虞訟寢，鑿井漢機忘。戎葵朝委露，齊棗夜含霜。南澗泉初冽，東籬菊正芳。還思北窗下，高臥偃羲皇。
宴梓州南亭得池字 盧照鄰
二條開勝迹，大隱叶沖規。亭閣分危岫，樓臺遶曲池。長薄秋煙起，飛梁古蔓垂。水鳥翻荷葉，山蟲咬桂枝。遊人惜將晚，公子愛忘疲。願得回三舍，琴尊長若斯。
山行寄劉李二參軍 盧照鄰
萬里煙塵客，三春桃李時。事去紛無限，愁來不自持。狂歌欲嘆鳳，失路反占龜。草礙人行緩，花繁鳥度遲。彼美參卿事，留連求友詩。安知倦遊子，兩鬢漸如絲。
首春貽京邑文士 盧照鄰
寂寂罷將迎，門無車馬聲。橫琴荅山水，披卷閱公卿。忽聞歲云晏，倚杖出簷楹。寒辭楊柳陌，春滿鳳皇城。梅花扶院吐，蘭葉遶階生。覽鏡改容色，藏書留姓名。時來不假問，生死任交情。
贈許左丞從駕萬年宮 盧照鄰
聞道上之回，詔蹕下蓬萊。中樞移北斗，左轄去南臺。黃山聞鳳笛，清蹕侍龍媒。曳日朱旗卷，參雲金障開。朝參五城柳，夕宴柏梁杯。漢畤光如月，秦祠聽似雷。寂寂芸香閣，離思獨悠哉。
晚渡渭橋寄示京邑遊好 盧照鄰
我行背城闕，驅馬獨悠悠。寥落百年事，裴回萬里憂。途遙日向夕，時晚鬢將秋。滔滔俯東逝，耿耿泣西浮。長虹掩釣浦，落雁下星洲。草變黃山曲，花飛清渭流。迸水驚愁鷺，騰沙起狎鷗。一赴清泥道，空思玄灞遊。
羈臥山中 盧照鄰
臥壑迷時代，行歌任死生。紅顏意氣盡，白璧故交輕。澗戶無人跡，山窗聽鳥聲。春色緣巖上，寒光入溜平。雪盡松帷暗，雲開石路明。夜伴飢鼯宿，朝隨馴雉行。度溪猶憶處，尋洞不知名。紫書常日閱，丹藥幾年成。扣鐘鳴天鼓，燒香厭地精。倘遇浮丘鶴，飄颻凌太清。
酬張少府柬之 盧照鄰
昔余與夫子，相遇漢川陰。珠浦龍猶臥，檀溪馬正沈。價重瑤山曲，詞驚丹鳳林。十年暌賞慰，萬里隔招尋。毫翰風期阻，荆衡雲路深。鵬飛俱望昔，蠖屈共悲今。誰謂青衣道，還嘆白頭吟。地接神仙磵，江連雲雨岑。飛泉如散玉，落日似懸金。重以瑤華贈，空懷舞詠心。
過東山谷口 盧照鄰
不知名利險，辛苦滯皇州。始覺飛塵倦，歸來事綠疇。桃源迷處所，桂樹可淹留。跡異人間俗，禽同海上鷗。古苔依井被，新乳傍崖流。野老堪成鶴，山神或化鳩。泉鳴碧澗底，花落紫巖幽。日暮飡龜殼，天寒御鹿裘。不辨秦將漢，寧知春與秋。多謝青溪客，去去赤松遊。
送幽州陳參軍赴任寄呈鄉曲父老 盧照鄰
薊北三千里，關西二十年。馮唐猶在漢，樂毅不歸燕。人同黃鶴遠，鄉共白雲連。郭隗池臺處，昭王尊酒前。故人當已老，舊壑幾成田。紅顏如昨日，衰鬢似秋天。西蜀橋應毀，東周石尚全。灞池水猶綠，榆關月早圓。塞雲初上雁，庭樹欲銷蟬。送君之舊國，揮淚獨澘然。
哭金部韋郎中 盧照鄰
金曹初受拜，玉地始含香。翻同五日尹，遽見一星亡。賀客猶扶路，哀人遂上堂。歌筵長寂寂，哭位自蒼蒼。歲時賓徑斷，朝暮雀羅張。書留魏主闕，魂掩漢家牀。徒令永平帝，千載罷撞郎。
哭明堂裴主簿 盧照鄰
締歡三十載，通家數百年。潘楊稱代穆，秦晉忝姻連。風雲洛陽道，花月茂陵田。相悲共相樂，交騎復交筵。始謂調金鼎，如何掩玉泉。黃公酒鑪處，青眼竹林前。故琴無復雪，新樹但生煙。遽痛蘭襟斷，徒令寶劍懸。客散同秋葉，人亡似夜川。送君一長慟，松臺路幾千。
同崔錄事哭鄭員外 盧照鄰
文學秋天遠，郎官星位尊。伊人表時彥，飛譽滿司存。楚席光文雅，瑤山侍討論。鳳詞凌漢閣，龜辯罩周園。已陪東嶽駕，將逝北溟鯤。如何萬化盡，空嘆九飛魂。白馬西京驛，青松北海門。夜臺無曉箭，朝奠有虛尊。一代儒風沒，千年隴霧昏。梁山送夫子，湘水弔王孫。僕本多悲淚，沾裳不待猿。聞君絕弦曲，吞恨更無言。
浴浪鳥 盧照鄰
獨舞依磐石，羣飛動輕浪。奮迅碧沙前，長懷白雲上。
葮川獨泛 盧照鄰
倚櫂春江上，橫舟石岸前。山瞑行人斷，迢迢獨泛仙。
宿玄武二首 一 盧照鄰
方池開曉色，圓月下秋陰。已乘千里興，還撫一弦琴。
宿玄武二首 二 盧照鄰
庭搖北風柳，院繞南溟禽。累宿恩方重，窮秋嘆不深。
九隴津集 盧照鄰
落落樹陰紫，澄澄水華碧。復有翻飛禽，裴回疑曳舃。
遊昌化山精舍 盧照鄰
寶地乘峰出，香臺接漢高。稍覺真途近，方知人事勞。
登封大酺歌四首 一 盧照鄰
明君封禪日重光，天子垂衣曆數長。九州四海常無事，萬歲千秋樂未央。
登封大酺歌四首 二 盧照鄰
日觀仙雲隨鳳輦，天門瑞雪照龍衣。繁弦綺席方終夜，妙舞清歌歡未歸。
登封大酺歌四首 三 盧照鄰
翠鳳逶迤登介丘，仙鶴裴回天上遊。借問乾封何所樂，人皆壽命得千秋。
登封大酺歌四首 四 盧照鄰
千年聖主應昌期，萬國淳風王化基。請比上古無爲代，何如今日太平時。
少年行 李百藥
少年飛翠蓋，上路勒金鑣。始酌文君酒，新吹弄玉簫。少年不歡樂，何以盡芳朝。千金笑裏面，一搦掌中腰。挂纓豈憚宿，落珥不勝嬌。寄語少年子，無辭歸路遙。
渡漢江 李百藥
東流既瀰瀰，南紀信滔滔。水激沈碑岸，波駭弄珠皐。含星映淺石，浮蓋下奔濤。溜闊霞光近，川長曉氣高。檣烏轉輕翼，戲鳥落風毛。客心既多緒，長歌且代勞。
秋晚登古城 李百藥
日落征途遠，悵然臨古城。頹墉寒雀集，荒堞晚烏驚。蕭森灌木上，迢遰孤煙生。霞景煥餘照，露氣澄晚清。秋風轉搖落，此志安可平。
途中述懷 李百藥
伯喈遷塞北，亭伯之遼東。伊余何爲客，獨守雲臺中。途遙已日暮，時泰道斯窮。拔心悲岸草，半死落巖桐。目送衡陽雁，情傷江上楓。福兮良所伏，今也信難通。丈夫自有志，寧傷官不公。
郢城懷古 李百藥
客心悲暮序，登墉瞰平陸。林澤窅芊緜，山川鬱重複。王公資設險，名都拒江隩。方城次北門，溟海窮南服。長策挫吳豕，雄圖競周鹿。萬乘重沮漳，九鼎輕伊穀。大蒐雲夢掩，壯觀章華築。人世更盛衰，吉凶良倚伏。遽見鄰交斷，仍覩賢臣逐。南風忽不競，西師日侵蹙。運圯屬馳驅，時屯恣敲朴。莫救夷陵火，無復秦庭哭。鄢郢遂丘墟，風塵俄慘黷。狐兔時遊踐，霜露日霑沐。釣渚故池平，神臺層宇覆。陣雲埋夏首，窮陰慘荒谷。悵矣舟壑遷，悲哉年祀倏。雖異三春望，終傷千里目。
晚渡江津 李百藥
寂寂江山晚，蒼蒼原野暮。秋氣懷易悲，長波淼難泝。索索風葉下，離離早鴻度。丘壑列夕陰，葭菼凝寒霧。日落亭皐遠，獨此懷歸慕。
王師渡漢水經襄陽 李百藥
導漾疏源遠，歸海會流長。延波接荆夢，通望邇沮漳。高岸沈碑影，曲漵麗珠光。雲昏翠島沒，水廣素濤揚。閱川已多歎，遐睇幾增傷。臨谿猶駐馬，望峴欲霑裳。喬木下寒葉，亭林落曉霜。山公不可遇，誰與訪高陽。
謁漢高廟 李百藥
纂堯靈命啓，滅楚餘閏終。飛名膺帝籙，沈迹韞神功。瑞氣朝浮碭，祥符夜告豐。抑揚駕人傑，叱咤掩時雄。締構三靈改，經綸五緯同。干戈革宇內，聲教盡寰中。運謝年逾遠，魂歸道未窮。樹碑留故邑，抗殿表祠宮。沐蘭祈泗上，謁帝動深衷。英威肅如在，文物杳成空。竹皮聚寒徑，枌社落霜叢。蕭索陰雲晚，長川起大風。
登葉縣故城謁沈諸梁廟 李百藥
總轡臨秋原，登城望寒日。煙霞共掩映，林野俱蕭瑟。楚塞鬱不窮，吳山高漸出。客行殊未已，沐澡期終吉。椒桂奠芳樽，風雲下虛室。館宇肅而靜，神心康且逸。伊我非真龍，勿驚疲朽質。
安德山池宴集 李百藥
朝宰論思暇，高宴臨方塘。雲飛鳳臺管，風動令君香。細草開金埒，流霞泛羽觴。虹橋分水態，鏡石引菱光。上才同振藻，小技謬連章。懷音自蘭室，徐步返山莊。
和許侍郎遊昆明池 李百藥
神池望不極，滄波接遠天。儀星似河漢，落景類虞泉。年深平館宇，道泰偃戈船。差池下鳧雁，掩映生雲煙。浪花開已合，風文直且連。稅馬金堤外，橫舟石岸前。羽觴傾綠蟻，飛日落紅鮮。積水浮深智，明珠曜雅篇。大鯨方遠擊，沈灰獨未然。知君嘯儔侶，短翮徒聯翩。
賦得魏都 李百藥
炎運精華歇，清都寶命開。帝里三方盛，王庭萬國來。玄武疏遙磴，金鳳上層臺。乍進仙童藥，時傾避暑杯。南館招奇士，西園引上才。還惜劉公幹，疲病清漳隈。
賦禮記 李百藥
玉帛資王會，郊丘叶聖情。重廣開環堵，至道軼金籝。盤薄依厚地，遙裔騰太清。方悅升中禮，足以慰餘生。
奉和正日臨朝應詔 李百藥
化曆昭唐典，承天順夏正。百靈警朝禁，三辰揚斾旌。充庭富禮樂，高讌齒簪纓。獻壽符萬歲，移風韻九成。
妾薄命 李百藥
團扇秋風起，長門夜月明。羞聞拊背入，恨說舞腰輕。太常先已醉，劉君恆帶酲。橫陳每虛設，吉夢竟何成。
火鳳詞二首 一 李百藥
歌聲扇後出，妝影鏡中輕。未能令掩笑，何處欲障聲。知音自不惑，得念是分明。莫見雙嚬歛，疑人含笑情。
火鳳詞二首 二 李百藥
佳人靚晚妝，清唱動蘭房。影出含風扇，聲飛照日梁。嬌嚬眉際歛，逸韻口中香。自有橫陳會，應憐秋夜長。
戲贈潘徐城門迎兩新婦 李百藥
秦晉稱舊匹，潘徐有世親。三星宿已會，四德婉而嬪。霞光鬢裏薄，月影扇中新。年華與妝面，共作一芳春。
文德皇后挽歌 李百藥
裴回兩儀殿，悵望九成臺。玉輦終辭宴，瑤筐遂不開。野曠陰風積，川長思鳥來。寒山寂已暮，虞殯有餘哀。
詠螢火示情人 李百藥
窗裏憐燈暗，階前畏月明。不辭逢露溼，祗爲重宵行。
春眺 李百藥
疲痾荷拙患，淪躓合幽襟。栖息在何處？丘中鳴素琴。
句 李百藥
今日持團扇，非是爲秋風。
奉和太子納妃太平公主出降 劉禕之
夢梓光青陛，穠桃藹紫宮。德優宸念遠，禮備國姻崇。萬戶聲明發，三條騎吹通。香輪送重景，綵斾引仙虹。
酬鄭沁州 劉禕之
麒閣一代良，熊軒千里躅。緝圖昭國典，按部留宸矚。匪厭承明廬，佇兼司隸局。芸書暫輟載，竹使方臨俗。節變風緒高，秋深露華溽。寒山斂輕靄，霽野澄初旭。已切長年悲，誰堪岐路促。遙林征馬迅，別館嘶驂跼。雅贈響摐金，索居暌倚玉。悽斷離鴻引，勞歌思足曲。
孝敬皇帝挽歌 劉禕之
戒奢虛蜃輅，錫號紀鴻名。地叶蒼梧野，途經紫聚城。重照掩寒色，晨飆斷曙聲。一隨仙驥遠，霜雪愁陰生。
九成宮秋初應詔 劉禕之
帝圃疏金闕，仙臺駐玉鑾。野分鳴鸑岫，路接寶雞壇。林樹千霜積，山宮四序寒。蟬急知秋早，鶯疎覺夏闌。怡神紫氣外，凝睇白雲端。舜海詞波發，空驚遊聖難。
奉和別魯王 李敬玄
綠車旋楚服，丹蹕佇秦川。珠皐轉歸騎，金岸引行旃。一朝限原隰，千里間風煙。鶯喧上林谷，鳧響御溝泉。斷雲移魯蓋，離歌動舜弦。別念凝神扆，崇恩洽玳筵。顧惟慙叩寂，徒自仰鈞天。
奉和別越王 李敬玄
飛蓋迴蘭坂，宸襟佇柏梁。別館分涇渭，歸路指衡漳。關山通曙色，林籞徧春光。帝念紆千里，詞波照五潢。
奉和別越王 張大安
盛藩資右戚，連蕚重皇情。離襟愴睢苑，分途指鄴城。麗日開芳甸，佳氣積神京。何時驂駕入，還見謁承明。
奉和太子納妃太平公主出降 元萬頃
象輅初乘鴈，璇宮早結褵。離元應春夕，帝子降秋期。鳴瑜合清響，冠玉麗穠姿。和聲躋鳳掖，交影步鸞墀。
奉和春日池臺 元萬頃
日影飛花殿，風文積草池。鳳樓通夜敞，虬輦望春移。
奉和春日二首 一 元萬頃
花輕蘂亂仙人杏，葉密鶯喧帝女桑。飛雲閣上春應至，明月樓中夜未央。
奉和春日二首 二 元萬頃
鳳輦迎風乘紫閣，鸞車避日轉彤闈。中堂促管淹春望，後殿清歌開夜扉。
奉和太子納妃太平公主出降 郭正一
桂宮初服冕，蘭掖早升筓。禮盛親迎晉，聲芬出降齊。金龜開瑞鈕，寶翟上仙袿。轉扇承宵月，揚旌照夕蜺。
奉和太子納妃太平公主出降三首 一 胡元範
帝子威儀絕，儲妃禮度優。疊鼓陪仙觀，凝笳翼畫輈。鬱鬱神香滿，奕奕彩雲浮。排空列錦罽，騰歡溢皇州。
奉和太子納妃太平公主出降三首 二 胡元範
金閨未息火，玉樹鍾天愛。月路飾還裝，星津動歸佩。紫極流宸渥，清規佇慈誨。恩波洽九流，光輝軼千載。
奉和太子納妃太平公主出降三首 三 胡元範
列席詔親賢，式宴坐神仙。聖文飛聖筆，天樂奏鈞天。曲池涵瑞景，文宇孕祥煙。小臣同百獸，率舞悅堯年。
奉和太子納妃太平公主出降 任希古
帝子陞青陛，王姬降紫宸。星光移雜珮，月彩薦重輪。龍旌翻地杪，鳳管颺天濱。槐陰浮淺瀨，葆吹翼輕塵。
和東觀羣賢七夕臨泛昆明池 任希古
秋風始搖落，秋水正澄鮮。飛眺牽牛渚，激賞鏤鯨川。岸珠淪曉魄，池灰斂曙煙。泛查分寫漢，儀星別搆天。雲光波處動，日影浪中懸。驚鴻絓蒲弋，遊鯉入莊筌。萍葉疑江上，菱花似鏡前。長林代輕幄，細草即芳筵。文峰開翠瀲，筆海控清漣。不挹蘭樽聖，空仰桂舟仙。
和左僕射燕公春日端居述懷 任希古
豐野光三傑，嬀庭贊五臣。綈緗歌美譽，絲竹詠芳塵。聖曆開環象，昌年降甫申。高門非捨築，華構豈垂綸。鳳邸摶霄翰，龍池躍海鱗。玉鼎昇黃閣，金章謁紫宸。禮闈通政本，文昌總國均。調風振薄俗，清教敘彝倫。星迴應緹管，日御警寅賓。葉上曾槐變，花發小堂春。思挂五都冕，言訪北山巾。赫赫容臺上，千祀耀平津。
和長孫祕監伏日苦熱 任希古
玉署三時曉，金羈五日歸。北林開逸徑，東閣敞閑扉。池鏡分天色，雲峰減日輝。游鱗映荷聚，驚翰遶林飛。披襟[揚]子宅，舒嘯仰重闈。
和李公七夕 任希古
落日照高牖，涼風起庭樹。悠悠天宇平，昭昭月華度。開軒卷綃幕，延首晞雲路。層漢有靈妃，仙居無與晤。履化悲流易，臨川怨遲暮。昔從九春徂，方此三秋遇。瑤駕越星河，羽蓋凝珠露。便妍耀井色，窈窕凌波步。始閱故人新，俄見新人故。掩淚收機石，銜啼襞紈素。惆悵何傷已，裴回勞永慕。無由西北歸，空自東南顧。
和長孫祕監七夕 任希古
二秋叶神媛，七夕望仙妃。影照河陽妓，色麗平津闈。鵲橋波裏出，龍車霄外飛。露泫低珠佩，雲移薦錦衣。更深黃月落，夜久靨星稀。空接靈臺下，方恧辨支機。
奉和太子納妃太平公主出降三首 一 裴守真
瑜珮升青殿，穠華降紫微。還如桃李發，更似鳳皇飛。金屋真離象，瑤臺起婺徽。綵纓紛碧坐，[繢]羽泛褕衣。
奉和太子納妃太平公主出降三首 二 裴守真
雲路移彤輦，天津轉明鏡。仙珠照乘歸，寶月重輪映。望園嘉宴洽，主第歡娛盛。絲竹揚帝熏，簪裾奉宸慶。
奉和太子納妃太平公主出降三首 三 裴守真
藂雲靄曉光，湛露晞朝陽。天文天景麗，睿藻睿詞芳。玉庭散秋色，銀宮生夕涼。太平超邃古，萬壽樂無疆。
奉和聖製過溫湯 楊思玄
豐城觀漢迹，溫谷幸秦餘。地接幽王壘，塗分鄭國渠。風威肅文衛，日彩鏡雕輿。遠岫凝氛重，寒叢對影疎。迴瞻漢章闕，佳氣滿宸居。
奉和別魯王 楊思玄
元王詩傳博，文后寵靈優。鶴蓋動宸眷，龍章送遠遊。函關疏別道，灞岸引行舟。北林分苑樹，東流溢御溝。鳥聲含羽碎，騎影曳花浮。聖澤九垓普，天文七曜周。方圖獻雅樂，簪帶奉鳴球。
奉和聖製過溫湯 王德真
握圖開萬宇，屬聖啓千年。驪阜疏緹騎，驚鴻映綵旃。玉霜鳴鳳野，金陣藻龍川。祥煙聚危岫，德水溢飛泉。停輿興睿覽，還舉大風篇。
奉和聖製過溫湯 鄭義真
洛川方駐蹕，豐野暫停鑾。湯泉恆獨涌，溫谷豈知寒。漏鼓依巖畔，相風出樹端。嶺煙遙聚草，山月迥臨鞍。日用誠多幸，天文遂仰觀。
奉和展禮岱宗塗經濮濟 蕭楚材
拂漢星旗轉，分霄日羽明。將追會阜跡，更勒岱宗銘。林戈咽濟岸，獸鼓震河庭。葉箭凌寒矯，鳥弓望曉驚。已降汾水作，仍深迎渭情。
奉和展禮岱宗塗經濮濟 薛克構
龍圖冠胥陸，鳳駕指云亭。非煙泛濟浦，綠字啓河汀。畫裳晨應月，文戟曙分星。四田巡揖禮，三驅道契經。行欣奉萬歲，竊抃偶千齡。
日暮望涇水 徐珩
導源徑隴阪，屬汭貫嬴都。下瀨波常急，迴圻溜亦紆。毒流秦卒斃，泥糞漢田腴。獨有迷津客，懷歸軫暮途。
贈韓思彥 賀遂亮
意氣百年內，平生一寸心。欲交天下士，未面已虛襟。君子重名義，直道冠衣簪。風雲行可託，懷抱自然深。落霞靜霜景，墜葉下風林。若上南登岸，希訪北山岑。
酬賀遂亮 韓思彥
古人一言重，嘗謂百年輕。今投歡會面，顧盼盡平生。簪裾非所託，琴酒冀相倂。累日同游處，通宵欵素誠。霜飄知柳脆，雪冒覺松貞。願言何所道，幸得歲寒名。
自御史左授山陽丞 魏求己
朝昇照日檻，夕次下烏臺。風竿一眇邈，月樹幾裴回。翼向高標斂，聲隨下調哀。懷燕首自白，非是爲年催。
贈右臺監察鄧茂遷左臺殿中 劉懷一
惟昔參多士，無雙仰異才。鷹鸇同效逐，鵷鷺忝游陪。入仕光三命，遷榮歷二臺。隔牆欽素躅，對問限清埃。紫署春光早，蘭闈曙色催。誰言夕鳥至，空想鄧林隈。
湘川新曲二首 一 杜易簡
昭潭深無底，橘洲淺而浮。本欲凌波去，翻爲目成留。願君稍弭檝，無令賤妾羞。
湘川新曲二首 二 杜易簡
二八相招攜，采菱渡前谿。弱腕隨橈起，纖腰向舸低。自解看花笑，憎聞染竹啼。
落成會詠一首 陳元光
泉潮天萬里，一鎮屹天中。筮宅龍鍾地，承恩燕翼宮。環堂巍嶽秀，帶礪大江雄。輪奐雲霄望，晶華日月通。凌煙喬木茂，獻寶介圭崇。昆俊歌常棣，民和教即戎。盤庚遷美士，陶侃效兼庸。設醴延張老，開軒禮呂蒙。無孤南國仰，庶補聖皇功。
示珦 陳元光
恩銜楓陛渥，策向桂淵弘。載筆沿儒習，持弓纘祖風。祛災勦猛虎，溥德翊飛龍。日閱書開士，星言駕勸農。勤勞思命重，戲謔逐時空。百粵霧紛滿，諸戎澤普通。願言加壯努，勿坐鬢霜蓬。
太母魏氏半徑題石 陳元光
喬岳標仙蹟，玄扃妥壽姬。烏號非嶺海，鶴仰向京師。繫牒公侯裔，懸弧將相兒。清貞蜚簡籍，規範肅門楣。萬里提兵路，三年報母慈。劒埋龍守壤，石臥虎司碑。憂闋情猶結，祥回禫屆期。竹符忠介凜，桐杖孝思淒。許史峋嶙篆，曹侯感舊詩。鴻濛山暝啓，駿彩德昭垂。華表瑤池冥，清漳玉樹枝。昭題盟岳瀆，展墓慶重熙。
和陳元光平潮寇詩 許天正
抱磴從天上，驅車返嶺東。氣昂無醜虜，策妙詘羣雄。飛絮隨風散，餘氛響日鎔。長戈收百甲，聚騎破千重。落劒惟戎首，游繩繫脅從。四野無堅壁，羣生未化融。龍湖膏澤下，早晚徧枯窮。
荅戶部員外賀遂涉戲贈 趙謙光
錦帳隨情設，金鑪任意熏。惟愁員外署，不應列星文。
嶺外守歲 李福業
冬去更籌盡，春隨斗柄迴。寒暄一夜隔，客鬢兩年催。
奉和進船洛水應制 薛眘惑
禁園紆睿覽，仙櫂叶宸遊。洛北風花樹，江南彩畫舟。榮生蘭蕙草，春入鳳皇樓。興盡離宮暮，煙光起夕流。
奉和九月九日應制 賀敱
商飆凝素籥，玄覽賁黃圖。曉霜驚斷雁，晨吹結栖烏。寒花低岸菊，涼葉下庭梧。澤宮申舊典，相圃叶前模。玉砌分雕戟，金溝轉鏤衢。帶星飛夏箭，映月上軒弧。慶展簪裾洽，恩融雨露濡。天文發丹篆，寶思掩玄珠。承歡徒抃舞，負弛竊忘軀。
奉和聖製夏日遊石淙山 狄仁傑
宸暉降望金輿轉，仙路崢嶸碧澗幽。羽杖遙臨鸞鶴駕，帷宮直坐鳳麟洲。飛泉灑液恆疑雨，密樹含涼鎮似秋。老臣預陪懸圃宴，餘年方共赤松遊。
修書院學士奉勅宴梁王宅 魏元忠
大君敦宴賞，萬乘下梁園。酒助閑平樂，人霑雨露恩。榮光開帳殿，佳氣滿旌門。願陪南岳壽，長奉北宸樽。
銀潢宮侍宴應制 魏元忠
別殿秋雲上，離宮夏景移。寒風生玉樹，涼氣下瑤池。塹花仍吐葉，巖木尚抽枝。願奉南山壽，千秋長若斯。
寒食應制 韋承慶
鳳城春色晚，龍禁早暉通。舊火收槐燧，餘寒入桂宮。鶯啼正隱葉，雞鬬始開籠。藹藹瑤山滿，仙歌始樂風。
凌朝浮江旅思 韋承慶
天晴上初日，春水送孤舟。山遠疑無樹，潮平似不流。岸花開且落，江鳥沒還浮。羈望傷千里，長歌遣四愁。
直中書省 韋承慶
清切鳳皇池，扶疎雞樹枝。唯應集鸞鷺，何爲宿羈雌。大造乾坤闢，深恩雨露垂。昆蚑皆含養，駑駘亦驅馳。木偶翻爲用，芝泥忽濫窺。九思空自勉，五字本無施。徒喜逢千載，何階荅二儀。螢光向日盡，蚊力負山疲。禁宇庭除闊，閑宵鐘箭移。暗花臨戶發，殘月下簾欹。白髮隨年改，丹心爲主披。命將時共泰，言與行俱危。寄謝巢由客，堯年正在斯。
南中詠雁 韋承慶
萬里人南去，三春雁北飛。不知何歲月？得與爾同歸。
江樓 韋承慶
獨酌芳春酒，登樓已半曛。誰驚一行雁，衝斷過江雲。
凝碧池侍宴看競渡應制 李懷遠
上苑清鑾路，高居重豫遊。前對芙蓉沼，傍臨杜若洲。地如玄扈望，波似洞庭秋。列筵飛翠斝，分曹戲鷁舟。湍高櫂影沒，岸近榜歌遒。舞曲依鸞殿，簫聲下鳳樓。忽聞天上樂，疑逐海查流。
奉和九月九日登慈恩寺浮圖應制 崔日用
紫宸歡每洽，紺殿法初隆。菊泛延齡酒，蘭吹解慍風。咸英調正樂，香梵徧秋空。臨幸浮天瑞，重陽日再中。
奉和聖製送張說巡邊 崔日用
軒相推風后，周官重夏卿。廟謀能允迪，韜略又縱橫。吉日四黃馬，宣王六月兵。擬清雞鹿塞，先指朔方城。列將懷威撫，匈奴畏盛名。去當推轂送，來佇出郊迎。絕漠蓬將斷，華筵槿正榮。壯心看舞劒，別緒應懸旌。睿錫承優旨，乾文復寵行。暫勞期永逸，赫矣振天聲。
奉和立春遊苑迎春應制 崔日用
乘時迎氣正璿衡，灞滻煙氛向晚清。剪綺裁紅妙春色，宮梅殿柳識天情。瑤筐綵燕先呈端，金縷晨雞未學鳴。聖澤陽和宜宴樂，年年捧日向東城。
奉和聖製春日幸望春宮應制 崔日用
東郊風物正熏馨，素滻鳧鷖戲綠汀。鳳閣斜通平樂觀，龍旂直逼望春亭。光風搖動蘭英紫，淑氣依遲柳色青。渭浦明晨修禊事，羣公傾賀水心銘。
奉和人日重宴大明宮恩賜綵縷人勝應制 崔日用
新年宴樂坐東朝，鐘鼓鏗鍠大樂調。金屋瑤筐開寶勝，花箋綵筆頌春椒。曲池苔色冰前液，上苑梅香雪裏嬌。宸極此時飛聖藻，微臣竊抃預聞韶。
奉和聖製龍池篇 崔日用
龍興白水漢興符，聖主時乘運斗樞。岸上䒠茸五花樹，波中的皪千金珠。操環昔聞迎夏啓，發匣先來瑞有虞。風色雲光隨隱見，赤雲神化象江湖。
餞唐永昌 崔日用
洛陽桴鼓今不鳴，朝野咸推重太平。冬至冰霜俱怨別，春來花鳥若爲情。
奉和送金城公主適西蕃 崔日用
聖后經綸遠，謀臣計畫多。受降追漢策，築館計戎和。俗化烏孫壘，春生積石河。六龍今出餞，雙鶴願爲歌。
奉和人日清暉閣宴羣臣遇雪應制 宗楚客
窈窕神仙閣，參差雲漢間。九重中葉啓，七日早春還。太液天爲水，蓬萊雪作山。今朝上林樹，無處不堪攀。
安樂公主移入新宅侍宴應制 宗楚客
星橋他日創，仙牓此時開。馬向鋪錢埒，簫聞弄玉臺。人同衛叔美，客似長卿才。借問遊天漢，誰能取石回。
正月晦日侍宴滻水應制賦得長字 宗楚客
御輦出明光，乘流泛羽觴。珠胎隨月減，玉漏與年長。寒盡梅猶白，風遲柳未黃。日斜旌騎轉，休氣滿林塘。
奉和幸上陽宮侍宴應制 宗楚客
紫庭金鳳闕，丹禁玉雞川。似立蓬瀛上，疑遊崑閬前。鳥將歌合轉，花共錦爭鮮。湛露飛堯酒，熏風入舜弦。水光搖落日，樹色帶晴煙。向夕迴琱輦，佳氣滿巖泉。
奉和幸安樂公主山莊應制 宗楚客
玉樓銀牓枕嚴城，翠蓋紅旂列禁營。日映層巖圖畫色，風搖雜樹管弦聲。水邊重閣含飛動，雲裏孤峰類削成。幸覩八龍遊閬苑，無勞萬里訪蓬瀛。
奉和聖製喜雪應制 宗楚客
飄飄瑞雪下山川，散漫輕飛集九埏。似絮還飛垂柳陌，如花更繞落梅前。影隨明月團紈扇，聲將流水雜鳴弦。共荷神功萬庾積，終朝聖壽百千年。
句 宗楚客
竹町羅千衛，蘭莛降兩宮。七萃鑾輿動，千年瑞檢開。綵旗臨鳳闕，翠幕遶龜津。
奉和九日幸臨渭亭登高應制得暉字 蘇瓌
重陽早露晞，睿賞瞰秋磯。菊氣先熏酒，萸香更襲衣。清切絲桐會，縱橫文雅飛。恩深荅效淺，留醉奉宸暉。
興慶池侍宴應制 蘇瓌
金闕平明宿霧收，瑤池式宴俯清流。瑞鳳飛來隨帝輦，祥魚出戲躍王舟。帷齊綠樹當筵密，蓋轉緗荷接岸浮。如臨竊比微臣懼，若濟叨陪聖主遊。
奉和聖製燭龍齋祭 張九齡
上帝臨下，鑒亦有光。孰云陰隲，惟聖克彰。六月徂暑，四郊愆陽。我后其勤，告于壇場。精意允溢，羣靈鼓舞。蔚兮朝雲，沛然時雨。雨我原田，亦既有年。燭龍煌煌，明宗報祀。于以助之，天人帝子。聞詩有訓，國風茲始。
奉和聖製喜雨 張九齡
艱我稼穡，載育載亭。隨物應之，曷聖與靈。謂我何憑，惟德之馨。誰云天遠，以誠必至。太清無雲，羲和頓轡。于斯烝人，瞻彼非覬。陰冥倏忽，沛澤咸洎。何以致之，我后之感。無皐無隰，黍稷黯黯。無卉無木，敷芬黮黤。黃龍勿來，鳴鳥不思。人和年豐，皇心則怡。豈與周宣，雲漢徒詩。
南郊文武出入舒和之樂 張九齡
祝史辭正，人神慶叶。福以德昭，享以誠接。六變云備，百禮斯浹。祀事孔明，祚流萬葉。
奉和聖製幸晉陽宮 張九齡
隋季失天策，萬方罹凶殘。皇祖稱義旗，三靈皆獲安。聖期將申錫，王業成艱難。盜移未改命，曆在終履端。彼汾惟帝鄉，雄都信鬱盤。一月朔巡狩，羣后陪清鑾。霸跡在沛庭，舊儀覩漢官。唐風思何深？舜典敷更寬。戶蒙枌榆復，邑爭牛酒歡。緬惟翦商後，豈獨微禹歎。三后既在天，萬年斯不刊。尊祖實我皇，天文皆仰觀。
奉和聖製次成皐先聖擒建德之所 張九齡
天命誠有集，王業初惟艱。翦商自文祖，夷項在茲山。地識斬蛇處，河臨飲馬間。威加昔運往，澤流今聖還。尊祖頌先烈，賡歌安用攀。紹成即我后，封岱出天關。
奉和聖製賜諸州刺史以題座右 張九齡
聖人合天德，洪覆在元元。每勞蒼生念，不以黃屋尊。興化俟羣辟，擇賢守列藩。得人此爲盛，咨岳今復存。降鑒引君道，殷勤啓政門。容光無不照，有象必爲言。成憲知所奉，致理歸其根。肅肅稟玄猷，煌煌戒朱軒。豈徒任遇重，兼爾宴錫繁。載聞勵臣節，持答明主恩。
奉和聖製送十道採訪使及朝集使 張九齡
三年一上計，萬國趨河洛。課最力已陳，賞延恩復博。垂衣深共理，改瑟其咸若。首路迴竹符，分鑣揚木鐸。戒程有攸往，詔餞無淹泊。昭晰動天文，殷勤在人瘼。持久望茲念，克終期所託。行矣當自強，春耕庶秋獲。
奉和聖製謁玄元皇帝廟齋 張九齡
興運昔有感，建祠北山巔。雲雷初締構，日月今悠然。紫氣尚蓊鬱，玄元如在焉。迨茲事追遠，輪奐復增鮮。洞府香林處，齋壇清漢邊。吾君乃尊祖，夙駕此留連。樂動人神會，鐘成律度圓。笙歌下鸞鶴，芝朮萃靈仙。曾是福黎庶，豈唯味虛玄。賡歌徒有作，微薄謝昭宣。
和黃門盧監望秦始皇陵 張九齡
秦帝始求仙，驪山何遽卜。中年既無效，茲地所宜復。徒役如雷奔，珍怪亦雲蓄。黔首無寄命，赭衣相追逐。人怨神亦怒，身死宗遂覆。土崩失天下，龍鬬入函谷。國爲項籍屠，君同華元戮。始掘既由楚，終焚乃因牧。上宰議揚賢，中阿感桓速。一聞過秦論，載懷空杼軸。
酬周判官巡至始興會改秘書少監見貽之作兼呈耿廣州 張九齡
惟昔遷樂土，迨今已重世。陰慶荷先德，素風慙後裔。唯益梓桑恭，豈稟山川麗。于時初自勉，揆己無兼濟。瘠土資勞力，良書啓蒙蔽。一探石室文，再擢金門第。既起南宮草，復掌西掖制。過舉及小人，便蕃在中歲。亞司河海秩，轉牧江湖澨。勿謂符竹輕，但覺涓塵細。一麾尚云忝，十駕宜求稅。心息已如灰，跡牽且爲贅。忽捧天書委，將革海隅弊。朝聞循誠節，夕飲蒙瘴癘。義疾恥無勇，盜憎攻亦銳。葵藿是傾心，豺狼何反噬。履險甘所受，勞賢恧相曳。攬轡但荒服，循陔便私第。嘉慶始獲申，恩華復相繼。無庸我先舉，同事君猶滯。當推奉使績，且結拜親契。更延懷安旨，曾是慮危際。善謀雖若茲，至理焉可替。所杖有神道，況承明主惠。
和吏部李侍郎見示秋夜望月憶諸侍郎之什其卒章有前後行之戲因命僕繼作 張九齡
清秋發高興，涼月復閑宵。光逐露華滿，情因水鏡搖。同時亦所見，異路無相招。美景向空盡，歡言隨事銷。忽聽金華作，誠如玉律調。南宮尚爲後，東觀何其遼。名數雖云隔，風期幸未遙。今來重餘論，懷此更終朝。
登南嶽事畢謁司馬道士 張九齡
將命祈靈嶽，迴策詣真士。絕跡尋一徑，異香聞數里。分庭八桂樹，肅容兩童子。入室希把袖，登牀願啓齒。誘我棄智訣，迨茲長生理。吸精反自然，鍊藥求不死。斯言眇霄漢，顧余嬰紛滓。相去九牛毛，慙歎知何已。
九月九日登龍山 張九齡
郡庭常窘束，涼野求昭曠。楚客凜秋時，桓公舊臺上。清明風日好，歷落江山望。極遠何蕭條，中留坐惆悵。東彌夏首闊，西拒荆門壯。夷險雖異時，古今豈殊狀。先賢杳不接，故老猶可訪。投弔傷昔人，揮斤感前匠。自爲本疎散，未始忘幽尚。際會非有欲，往來是无妄。爲邦復多幸，去國殊遷放。且汎籬下菊，還聆郢中唱。灌園亦何爲，於陵乃逃相。
登郡城南樓 張九齡
閉閣幸無事，登樓聊永日。雲霞千里開，洲渚萬形出。澹澹澄江漫，飛飛度鳥疾。邑人半艫艦，津樹多楓橘。感別時已屢，憑眺情非一。遠懷不我同，孤興與誰悉。平生本單緒，邂逅承優秩。謬忝爲邦寄，多慙理人術。駑鉛雖自勉，倉廩素非實。陳力倘無効，謝病從芝朮。
歲初巡屬縣登高安南樓言懷 張九齡
山城本孤峻，憑高結層軒。江氣偏宜早，林英粲已繁。餘滋含宿霽，衆妍在朝暾。拂衣釋簿領，伏檻遺紛喧。深俯東溪澳，遠延南山樊。歸雲納前嶺，去鳥投遙村。目盡有餘意，心惻不可諼。朅來彭蠡澤，載經敷淺原。春及但生思，時哉無與言。不才叨過舉，唯力酬明恩。美化猶寂蔑，迅節徒飛奔。雖無成立効，庶以去思論。行復徇孤迹，亦云吾道存。
秋晚登樓望南江入始興郡路 張九齡
潦收沙衍出，霜降天宇晶。伏檻一長眺，津途多遠情。思來江山外，望盡煙雲生。滔滔不自辨，役役且何成。我來颯衰鬢，孰云飄華纓。櫪馬苦踡跼，籠禽念遐征。歲陰向晼晚，日夕空屏營。物生貴得性，身累由近名。內顧覺今是，追歎何時平。
登古陽雲臺 張九齡
庭樹日衰颯，風霜未云已。駕言遣憂思，乘興求相似。楚國茲故都，蘭臺有餘址。傳聞襄王世，仍立巫山祀。方此全盛時，豈無嬋娟子。色荒神女至，魂蕩宮觀啓。蔓草今如積，朝雲爲誰起。
與生公尋幽居處 張九齡
同方久厭俗，相與事遐討。及此雲山去，窅然巖徑好。疑入武陵源，如逢漢陰老。清諧欣有得，幽閑歘盈抱。我本玉階侍，偶訪金仙道。茲焉求卜築，所過皆神造。歲晚林始敷，日晏崖方杲。不種緣嶺竹，豈植臨潭草。即途可淹留，隨日成黼藻。期爲靜者說，曾是終焉保。今爲簡書畏，秖令歸思浩。
與生公遊石窟山 張九齡
探秘孰云遠，忘懷復爾同。日尋高深意，宛是神仙中。躋險搆靈室，詭制非人功。潛洞黝無底，殊庭忽似夢。豈如武安鑿，自若茅山通。造物良有寄，嬉遊迺愜衷。猶希咽玉液，從此昇雲空。咄咄共攜手，泠然且馭風。
郡舍南有園畦雜樹聊以永日 張九齡
爲郡久無補，越鄉空復深。苟能秉素節，安用叨華簪。却步園畦裏，追吾野逸心。形骸拘俗吏，光景賴閑林。內訟誠知止，外言猶匪忱。成蹊謝李徑，衞足感葵陰。榮達豈不偉，孤生非所任。江城何寂歷，秋樹亦蕭森。下有北流水，上有南飛禽。我願從歸翼，無然坐自沈。
臨泛東湖 張九齡
郡庭日休暇，湖曲邀勝踐。樂職在中和，靈心挹上善。乘流坐清曠，舉目眺悠緬。林與西山重，雲因北風卷。晶明畫不逮，陰影鏡無辨。晚秀復芬敷，秋光更遙衍。萬族紛可佳，一遊豈能展。羇孤忝邦牧，顧己非時選。梁公世不容，長孺心亦褊。永念出籠縶，常思退疲蹇。歲徂風露嚴，日恐蘭苕剪。佳辰不可得，良會何其鮮。罷興還江城，閉關聊自遣。
始興南山下有林泉嘗卜居焉荆州臥病有懷此地 張九齡
出處各有在，何者爲陸沈。幸無迫賤事，聊可祛迷襟。世路少夷坦，孟門未嶇嶔。多慙入火術，常惕履冰心。一跌不自保，萬全焉可尋。行行念歸路，眇眇惜光陰。浮生如過隙，先達已吾箴。敢忘丘山施，亦云年病侵。力衰在所養，時謝良不任。但憶舊棲息，願言遂窺臨。雲間日孤秀，山下面清深。蘿蔦自爲幄，風泉何必琴。歸此老吾老，還當日千金。
晨坐齋中偶而成詠 張九齡
寒露潔秋空，遙山紛在矚。孤頂乍修聳，微雲復相續。人茲賞地偏，鳥亦愛林旭。結念憑幽遠，撫躬曷羈束。仰霄謝逸翰，臨路嗟疲足。徂歲方暌攜，歸心亟躑躅。休閑倘有素，豈負南山曲。
詠史 張九齡
大德始無頗，中智是所是。居然已不一，況乃務相詭。小道致泥難，巧言因萋毀。穰侯或見遲，蘇生得陰揣。輕既長沙傅，重亦邊郡徙。勢傾不幸然，跡在胡寧爾。滄溟所爲大，江漢日來委。灃水雖復清，魚鼈豈游此。賢哉有小白，讎中有管氏。若人不世生，悠悠多如彼。
驪山下逍遙公舊居游集 張九齡
君子體清尚，歸處有兼資。雖然經濟日，無忘幽棲時。卜居舊何所，休澣嘗來茲。岑寂罕人至，幽深獲我思。松澗聆遺風，蘭林覽餘滋。往事誠已矣，道存猶可追。遺子後黃金，作歌先紫芝。明德有自來，奕世皆秉彝。豈與磻溪老，崛起周太師。我心希碩人，逮此問元龜。怊悵既懷遠，沈吟亦省私。已云寵祿過，況在華髮衰。軒蓋有迷復，丘壑無磷緇。感物重所懷，何但止足斯。
雜詩五首 一 張九齡
孤桐亦胡爲，百尺傍無枝。疎陰不自覆，修幹欲何施。高岡地復迥，弱植風屢吹。凡鳥已相噪，鳳皇安得知。
雜詩五首 二 張九齡
蘿蔦必有託，風霜不能落。酷在蘭將蕙，甘從葵與藿。運命雖爲宰，寒暑自回薄。悠悠天地間，委順無不樂。
雜詩五首 三 張九齡
良辰不可遇，心賞更蹉跎。終日塊然坐，有時勞者歌。庭前攬芳蕙，江上託微波。路遠無能達，憂情空復多。
雜詩五首 四 張九齡
湘水弔靈妃，斑竹爲情緒。漢水訪遊女，解佩欲誰與。同心不可見，異路空延佇。浦上青楓林，津傍白沙渚。行吟至落日，坐望秖愁予。神物亦豈孤，佳期竟何許。
雜詩五首 五 張九齡
木直幾自寇，石堅亦他攻。何言爲用薄，而與火膏同。物類有固然，誰能取徑通。纖纖良田草，靡靡唯從風。日夜沐甘澤，春秋等芳叢。生性苟不夭，香臭誰爲中。道家貴至柔，儒生何固窮。終始行一意，無乃過愚公。
感遇十二首 一 張九齡
蘭葉春葳蕤，桂華秋皎潔。欣欣此生意，自爾爲佳節。誰知林棲者，聞風坐相悅。草木有本心，何求美人折。
感遇十二首 二 張九齡
幽林歸獨臥，滯慮洗孤清。持此謝高鳥，因之傳遠情。日夕懷空意，人誰感至精。飛沈理自隔，何所慰吾誠。
感遇十二首 三 張九齡
魚游樂深池，鳥棲欲高枝。嗟爾蜉蝣羽，薨薨亦何爲。有生豈不化，所感奚若斯。神理日微滅，吾心安得知。浩歎楊朱子，徒然泣路岐。
感遇十二首 四 張九齡
孤鴻海上來，池潢不敢顧。側見雙翠鳥，巢在三珠樹。矯矯珍木巔，得無金丸懼。美服患人指，高明逼神惡。今我遊冥冥，弋者何所慕。
感遇十二首 五 張九齡
吳越數千里，夢寐今夕見。形骸非我親，衾枕即鄉縣。化蝶猶不識，川魚安可羨。海上有仙山，歸期覺神變。
感遇十二首 六 張九齡
西日下山隱，北風乘夕流。燕雀感昏旦，簷楹呼匹儔。鴻鵠雖自遠，哀音非所求。貴人棄疵賤，下士嘗殷憂。衆情累外物，恕己忘內修。感歎長如此，使我心悠悠。
感遇十二首 七 張九齡
江南有丹橘，經冬猶綠林。豈伊地氣暖，自有歲寒心。可以薦嘉客，奈何阻重深。運命唯所遇，循環不可尋。徒言樹桃李，此木豈無陰。
感遇十二首 八 張九齡
永日徒離憂，臨風懷蹇修。美人何處所？孤客空悠悠。青鳥跂不至，朱鱉誰云浮。夜分起躑躅，時逝曷淹留。
感遇十二首 九 張九齡
抱影吟中夜，誰聞此歎息。美人適異方，庭樹含幽色。白雲愁不見，滄海飛無翼。鳳皇一朝來，竹花斯可食。
感遇十二首 十 張九齡
漢上有游女，求思安可得。袖中一札書，欲寄雙飛翼。冥冥愁不見，耿耿徒緘憶。紫蘭秀空蹊，皓露奪幽色。馨香歲欲晚，感歎情何極。白雲在南山，日暮長太息。
感遇十二首 十一 張九齡
我有異鄉憶，宛在雲溶溶。憑此目不覯，要之心所鍾。但欲附高鳥，安敢攀飛龍。至精無感遇，悲惋填心胸。歸來扣寂寞，人願天豈從。
感遇十二首 十二 張九齡
閉門跡羣化，憑林結所思。嘯歎此寒木，疇昔乃芳蕤。朝陽鳳安在，日暮蟬獨悲。浩思極中夜，深嗟欲待誰。所懷誠已矣，既往不可追。鼎食非吾事，雲仙嘗我期。胡越方杳杳，車馬何遲遲。天壤一何異，幽嘿臥簾帷。
江上遇疾風 張九齡
疾風江上起，鼓怒揚煙埃。白晝晦如夕，洪濤聲若雷。投林鳥鎩羽，入浦魚曝鰓。瓦飛屋且發，帆快檣已摧。不知天地氣，何爲此喧豗。